Her oppdager journalisten en skjult hotelletasje i Nord-Korea
Stone var i likhet med en rekke andre internasjonale journalister invitert til Pyongyang i forbindelse med Nord-Koreas 60-årsmarkering for våpenhvilen etter Korea-krigen. Regimet referer, ifølge CNNs Ivan Watson, imidlertid til markeringen som «den store seieren over amerikanske imperialister i fedrelandets frigjøringskrig». Både Watson og Stone ble fulgt av to vakter fra det kommunistiske regimet til enhver tid, bortsett fra da de skulle sove.Én natt så sistnevnte sitt snitt til å ta seg en tur på egenhånd - uten Mr. Kim og Mr. Sim på slep - på hotellet Yanggakdo Hotel, som han bodde på. - Det ble minneverdig snoking i hotellets femte etasje, skriver Stone i sin reiseskildring, som han kaller «En propaganda-tur på steroider».Han hadde tidligere lest på nettet at noen av de få turistene som besøker landet årlig, hadde funnet den «hemmelige» etasjen. Ifølge Stone eksisterte ikke femte etasje i gjesteheisen, så «det var ikke enkelt å finne den». Fra rommet sitt i 27. etasje tok han seg ned til syvende. Her byttet han til heisen som var forbeholdt de hotellansatte, for å komme seg to etasjer lenger ned. - Som jeg hadde lest - der åpenbarte det seg en lang og mørk korridor med ekstraordinære veggmalerier, skriver Stone.Ett av dem skal ha hatt påskriften «USA er som en flokk med ulver», mens et annet skal ha vist en bombe merket med «USA». På et tredje skal det ha stått «Generalen vår er den beste», referert til Kim Il Song, den nåværende lederen Kim Jong uns bestefar. - Det var fem surrealistiske minutter. Jeg tok noen bilder (som VG har fått tillatelse til å bruke, journ.anm.), før jeg tok meg tilbake til heisen for å prøve å komme meg til gjesteområdet igjen, forteller Stone. Da Sky News-korrespondenten kom ut av personalheisen i syvende etasje, ble han møtt av en dame kledd i en koreansk drakt. - Hun gispet og sa på gebrokkent engelsk at jeg ikke skulle oppholde meg der. Hun førte meg til en låst dør, åpnet den, og så var jeg i hotellets resepsjon, skriver Stone. «Hvor var du mellom fem og halv seks» Én time senere, tilbake på hotellrommet sitt, banket det på døren. Det var Mr. Kim og Mr. Sim. «Hvor var du mellom klokken fem og halv seks i morges», skal en av dem ha sagt. Stone skjønte at de visste svaret, og innrømmet hva han hadde gjort. «Du skulle ikke vært der. Nå må du bli med til hotellets ledelse», skal Stone ha fått beskjed om. De to vaktene skal ha virket mer skuffet enn sinte. Det som ifølge Stone tydelig var en hotelledelse med representanter for regimet ba ham om å slette bildene han hadde tatt umiddelbart. Det gjorde Stone, vel vitende om at de allerede var publisert på Twitter. Da journalisten spurte hva etasjen ble brukt til og hvorfor den av full av anti-amerikanske veggmalerier, fikk han kun til svar at han ikke skulle vært der.Stone skriver at han var, og fortsatt er, bekymret for Mr. Kim og Mr. Sims situasjon etter opptrinnet. De skal ha vært vennlige og hjelpsomme, men samtidig skal de stadig ha stukket kjepper i hjulene for ham og vært kontrollerende.Journalisten skal blant annet ha nektet å følge de to vaktenes anmodninger om å endre måten han presentere innslagene på, og skal da ha fått beskjed om at oppførselens ville bli rapportert og at han ikke ville få komme tilbake til Nord-Korea ved en senere anledning. CNNs reporter Ivan Watson beskriver besøket i Pyongyang som det mest kontrollerte utenlandsoppdraget i hans karriere, og sammenligner det blant annet med et besøk i Libya da Muammar Gaddafi satt ved makten. - Vi fikk ikke lov til å forlate området rundt Yanggakdo Hotel med mindre vi var med en buss fra regimet. I løpet av de fem dagene fikk jeg ikke engang lov til å se hvordan landets valuta ser ut, skriver Watson. Sky News-korrespondent Stone klarte på sin side å slippe unna oppasserne sine ved én anledning til. - En kort flukt fra vaktene i Pyongyang: Jeg har nettopp forlatt hotellet, strandet på en øy midt i byen, for å ta en joggetur, skrev Stone på sin Twitter-profil.Geir Helgesen er leder for for Nordisk avdeling for Asiastudier ved Københavns Universitet, og er ekspert på Nord-Korea. I anledning krigsmarkeringen i slutten av juli fortalte han at det er flere grunner til at myndighetene kontrollerer utenlandske journalister. - De er redd for at opplysninger kan bli brukt til å sverte regimet. De tror at hvis de gir journalistene frie tøyler, vil de skrive negativt om landet, sa han til VG. Helgesen fortalte at de også er redd for at nordkoreanere skal få informasjon om omverdenen, som regimet ikke ønsker de skal vite. - De frykter at folket skal bli forvirret og begynne å tvile på myndighetene, sa han. Forskeren har ikke mye til overs for journalister som kommer inn i landet på falsk grunnlag. - Det er akkurat slike tilfeller som gjør at myndighetene er så strenge med journalister. De er redd for at journalister har skjult kamera eller skjuler sine egentlige hensikter.
Flere ganger under Nord-Korea-besøket klarte Sky News' Kina-korrespondent Mark Stone å unnslippe de to vaktene som skulle passe på ham.